**ΔΕΛΤΙΟ ΤΥΠΟΥ ΙΟΥΛΙΟΥ ΑΥΓΟΥΣΤΟΥ 2019**

**ΔΡΑΣΤΗΡΙΟΤΗΤΕΣ ΤΟΥ ΠΑΝΕΛΛΗΝΙΟΥ ΣΥΛΛΟΓΟΥ ΕΦΟΔΙΑΣΤΩΝ ΠΛΟΙΩΝ & ΕΞΑΓΩΓΕΩΝ ΚΑΤΑ ΤΟΥΣ ΜΗΝΕΣ ΙΟΥΛΙΟ ΚΑΙ ΑΥΓΟΥΣΤΟ ΤΟΥ 2019**

1. **ΣΥΝΑΝΤΗΣΕΙΣ ΠΡΟΕΔΡΟΥ ΠΣΕΠΕ** 
   1. **Συνάντηση με τη Διευθύντρια Τελωνειακών Διαδικασιών κα Ευδοκία Πετροπούλου.**

Στη συνάντηση συζητήθηκαν τα θέματα της:

* Άρνησης ορισμένων τελωνείων να εφαρμόζουν τις προβλεπόμενες διαδικασίες
* Διόρθωσης της διασάφησης εξαγωγής μετά την έκδοση της άδειας παραλαβής
* Τμηματικης εξόδου εμπορευμάτων που αναφέρονται σε μία διασάφηση εξαγωγής για λόγους που καθιστούν αδύνατη την προσκόμισή τους στο τελωνείο εξόδου.

Ετοιμάζεται και η αποστολή σχετικού υπομνήματος του ΠΣΕΠΕ.

* 1. **13-8-2019. Συνάντηση του Προέδρου με τον Υπουργό Ναυτιλίας & Νησιωτικής Πολιτικής κ. Ιωάννη Πλακιωτάκη.**

Ο Πρόεδρος του Πανελλήνιου Συλλόγου Εφοδιαστών Πλοίων και Εξαγωγέων (ΠΣΕΠΕ) κ. Νικόλαος Μαυρίκος, είχε εχθές 13/8/2019 συνάντηση με τον Υπουργό Ναυτιλίας & Νησιωτικής Πολιτικής κ. Ιωάννη Πλακιωτάκη στον οποίο εξέθεσε τα προβλήματα που απασχολούν τον κλάδο των εφοδιαστών πλοίων.

Συγκεκριμένα ο Πρόεδρος έθεσε υπόψη του Υπουργού την διεθνή κατάσταση και ειδικότερα τις απαλλαγές από δασμούς και φόρους που εφαρμόζουν όλες οι χώρες στα εφόδια που παραδίδονται στα πλοία. Η πολιτική αυτή εφαρμόζεται και από τα κράτη μέλη της Ευρωπαϊκής Ένωσης. Η Ελλάδα εφαρμόζει απαλλαγές από δασμούς, ΕΦΚ και ΦΠΑ στα εφόδια των πλοίων, αλλά σε ορισμένες περιπτώσεις με νομοθετικές παρεμβάσεις ή με διαδικαστικές ρυθμίσεις καταργήθηκαν ορισμένες απαλλαγές κυρίως στα τροφοεφόδια που παραδίδονται σε ορισμένες κατηγορίες πλοίων.

* Με νομοθετικές τροποποιήσεις καταργήθηκε η απαλλαγή από δασμούς και ΕΦΚ για τα τροφοεφόδια που παραδίδονται σε **επαγγελματικά τουριστικά σκάφη** που εκτελούν διεθνείς πλόες, καθώς **και σε αλιευτικά πλοία** που αλιεύουν σε διεθνή ύδατα ή χωρικά ύδατα άλλων χωρών.
* Με ερμηνεία που δόθηκε από την ελληνική τελωνειακή διοίκηση καταργήθηκε η απαλλαγή από δασμούς και ΕΦΚ για τα τροφοεφόδια που παραδίδονται σε **ξένα πολεμικά πλοία χωρών μη μελών του ΝΑΤΟ.**
* Με ερμηνεία που δόθηκε από την ελληνική τελωνειακή διοίκηση καταργήθηκε η απαλλαγή από ΦΠΑ, ΕΦΚ και Δασμό των τροφοεφοδίων που πωλούνται σε **επιχειρήσεις που εκμεταλλεύονται χώρους κρουαζιεροπλοίων και ferry boats ως εστιατόρια ή μπαρ** για τη σίτηση και την ψυχαγωγία του πληρώματος και των επιβατών. Χαρακτηριστικό παράδειγμα είναι η ναυτιλιακή εταιρία **Minoan Lines για τα πλοία που δραστηριοποιούνται στην Αδριατική (Πάτρα – Ιταλία), η οποία, επειδή πλέον ενεργεί ως ναυλωτής των πλοίων** που ανήκουν στην εφοπλιστική εταιρία Grimaldi, με αποτέλεσμα η εταιρία αυτή να απευθύνεται στις εφοδιαστικές επιχειρήσεις της Ιταλίας και να προμηθεύεται από εκεί αφορολόγητα τα τροφοεφόδια που χρειάζεται για τα πλοία της.
* **Μη εφαρμογή του άρθρου 270 του Ενωσιακού Τελωνειακού Κώδικα (καν. 952/2013) και των Κατευθυντήριων Γραμμών (Guidelines) της Γενικής Διεύθυνσης Φορολογίας και Τελωνειακής Ένωσης (TAXUD) της Ευρωπαϊκής Επιτροπής (εν αντιθέσει με άλλα 27 κράτη – μέλη)** για εμπορεύματα Τρίτων Χωρών που προορίζονται για εξοπλισμό – συντήρηση – επισκευή των πλοίων, η οποία συνίσταται στην εφαρμογή του **Ειδικού Καθεστώτος του Ειδικού Προορισμού, αντί του καθεστώτος Επανεξαγωγής**. Αυτό έχει ως συνέπεια την αύξηση του διοικητικού κόστους, της γραφειοκρατίας και του χρόνου παράδοσης, που ως γνωστόν παίζει καθοριστικό ρόλο για την ανάθεση παραγγελιών.

Ο Πρόεδρος τόνισε στον Υπουργό ότι η κατάργηση των απαλλαγών αυτών όχι μόνο δεν αποφέρει κανέννα δημοσιονομικό έσοδο στο κράτος, αλλά αντίθετα, δημιουργεί αρνητικές οικονομικές συνθήκες, καθόσον οι πλοιοκτήτες ή διαχειριστές των πλοίων αποφεύγουν τον εφοδιασμό από ελληνικές εφοδιαστικές επιχειρήσεις και απευθύνονται σε εφοδιαστές άλλων κρατών μελών της Ευρωπαϊκής Ένωσης ή τρίτων χωρών με αποτέλεσμα η Ελλάδα να χάνει και το φόρο εισοδήματος που θα εισέπραττε από την πραγματοποίηση των αντίστοιχων πωλήσεων προς τα ως άνω πλοία.

Ο Υπουργός κ. Ι. Πλακιωτάκης εξέφρασε την έκπληξή του με αυτά που του εξέθεσε ο Πρόεδρος του ΠΣΕΠΕ και δήλωσε απερίφραστα ότι **θα στηρίξει τις προσπάθειες του Πανελλήνιου Συλλόγου Εφοδιαστών Πλοίων & Εξαγωγέων** για επαναφορά των ως άνω απαλλαγών των τροφοεφοδίων για όλες τις παραπάνω κατηγορίες των πλοίων και για εφαρμογή των διαδικασιών που προβλέπονται από την νομοθεσία της Ευρωπαϊκής Ένωσης.

Συγκεκριμένα, ο κύριος Υπουργός δήλωσε ότι η πολιτική της Κυβέρνησης της Νέας Δημοκρατίας δεν είναι η επιβολή φόρων, **αλλά η ενίσχυση της επιχειρηματκότητας προκειμένου να υπάρξει οικονομική ανάπτυξη της χώρας**. Υποσχέθηκε δε ότι θα μεταφέρει τα αιτήματα των εφοδιαστών πλοίων στον Υπουργό Οικονομικών προκειμένου να τα εξετάσει με τις αρμόδιες υπηρεσίες της Ανεξάρτητης Αρχής Δημοσίων Εσόδων και της Γενικής Δ/νσης Τελωνείων & ΕΦΚ.

Ο Πρόεδρος του ΠΣΕΠΕ αφού ευχαρίστησε τον Υπουργό για την υποστήριξή, του ενεχειρίασε ένα γραπτό σημείωμα με τα ως άνω θέματα.

* 1. **26-8-2019. Συνάντηση με τον Υφυπουργό Οικονομικών κ. Απόστολο Βεσυρόπουλο.**

Στη συνάντηση εκτέθηκαν τα ως άνω θέματα, για τα οποία δόθηκε σημείωμα στον κ. Υφυπουργό και στάλθηκε υπόμνημα στο οποίο παρουσιάζονται τα θέματα αναλυτικά. Επί πλέον τέθηκαν τα θέματα:

* της καθυστέρησης ολοκλήρωσης της εξαγωγής και αποστολής του μηνύματος ΙΕ599 (βεβαίωση εξαγωγής), λόγω μη εφαρμογής του ηλεκτρονικού μηνύματος ΙΕ547 (κατάλογος εμπόρευμάτων).
* Της μη εφαρμογής από την τελωνειακή διοίκηση των όρων ιχνηλασιμότητας αλκοολούχων ποτών που προβλέπονται στον κανονισμό 178/02 και την Οδηγία 1989/396

Ετοιμάζεται και η αποστολή σχετικού υπομνήματος του ΠΣΕΠΕ.

1. **ΘΕΜΑΤΑ ΠΡΟΣ ΕΝΗΜΕΡΩΣΗ**
   1. **Ιχνηλασιμότητα καπνικών προϊόντων**

Ύστερα από σχετικές επιστολές του Συλλόγου προς τις αρμόδίες υπηρεσίες της ΑΑΔΕ, λήφθηκαν δύο έγγραφα σχετικά με την εφαρμογή των μέτρων ιχνηλασιμότητας καπνικών προϊόντων κατά τον εφοδιασμό πλοίων και πρεσβειών ή άλλων διεθνών οργανισμών:

ΔΕΦΚΦ Γ 1091884/25-6-2019 έγγραφο στο οποίο αναφέρεται ότι στις περιπτώσεις εφοδιασμού πλοίων ή Καταστημάτων Αφορολογήτων Ειδών Πλοίων, η διακίνηση των καπνικών προϊόντων θα πρέπει να καταγραφεί ως εξαγωγή.

ΔΕΦΚΦ Γ 1096368/01-07-2019 έγγραφο στο οποίο αναφέρεται ότι στις περιπτώσεις εφοδιασμού πρεσβειών τρίτων χωρών η διακίνηση των καπνικών προϊόντων θα πρέπει να καταγραφεί ως εξαγωγή. Αντίθετα στις περιπτώσεις εφοδιασμού πρεσβειών κρατών μελών της Ευρωπαϊκής Ένωσης, η διακίνηση των καπνικών προϊόντων θα πρέπει να καταγραφεί ως αποστολή σε πρώτο κατάστημα λιανικής πώλησης. Συνεπώς, οι πρεσβείες αυτές θα πρέπει να έχουν λάβει Αναγνωριστικό Κωδικό Οικονομικού Φορέα και Αναγνωριστικό Κωδικό Μονάδας.

* 1. **Υπόμνημα προς Υφυπουγό Οικονομικών για Νομοθετικές και διοικητικές ρυθμίσεις για απαλλαγή εφοδίων πλοίων.**

Προετοιμασία **υπομνήματος** προς τον Υφυπουργό Οικονομικών στο οποίο αναφέρονται τα θέματα που απασχολούν το κλάδο τα οποία απαιτούν είτε νομοθετική ρύθμιση, όπως είναι οι απαλλαγές από δασμούς και ΕΦΚ για τα τροφοεφόδια που παραδίδονται σε επαγγελματικά τουριστικά πλοία, αλιευτικά πλοία και ξένα πολεμικά πλοία χωρών που δεν ανήκουν στο ΝΑΤΟ, είτε παρέμβαση στις αρμόδιες υπηρεσίες της ΑΑΔΕ να προβούν σε διορθώσεις κανονιστικών ή διοικητικών ρυθμίσεων, όπως είναι η απαλλαγή από ΦΠΑ για τα εφόδια που πωλούνται σε επιχειρήσεις που εκμεταλλεύονται εστιατόρια ή μπαρ πλοίων ή σε επιχειρήσεις που ασκούν γενική διαχείριση του πλοίου (MINOAN LINES), ή η επιβολή εφαρμογής διπλών τελωνειακών διαδικασιών μία για εισαγωγή με Ειδικό Προορισμό και μία για εξαγωγή.

* 1. **Διόρθωση διασάφησης εξαγωγής μετά την έκδοση άδειας παράδοσης.**

Προετοιμασία επιστολής προς την Δ/νση Τελωνειακών Διαδικασιών της Ανεξάρτητης Αρχής Δημοσίων Εσόδων, στην οποία γίνεται ενημέρωση ότι ορισμένα τελωνεία δεν εφαρμόζουν τις ισχύουσες διατάξεις για αποδοχή αίτησης διόρθωσης διασάφησης εξαγωγής μετά την έκδοση της άδειας παραλαβής, με συνέπεια να δημιουργούνται προβλήματα στην ομαλή εξαγωγή των εμπορευμάτων

* 1. **Τμηματική έξοδος εμπορευμάτων που αναφέρονται σε μία διασάφηση εξαγωγής.**

Προετοιμασία επιστολής προς την Δ/νση Τελωνειακών Διαδικασιών της Ανεξάρτητης Αρχής Δημοσίων Εσόδων, στην οποία γίνεται ενημέρωση ότι ορισμένα τελωνεία δεν εφαρμόζουν τις ισχύουσες διατάξεις για έξοδο μέρους των αναφερομένων στη διασάφηση εξαγωγής εμπορευμάτων με συνέπεια να δημιουργείται καθυστέρηση εξόδου και των υπολοίπων εμπορευμάτων που προσκομίζονται στο τελωνείο εξόδου.